b'\n_START_ARTICLE_\nAnton Kolar (duhovnik)\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo je pre\xc5\xbeivljal v Mo\xc4\x8dlah pri \xc5\xa0marju pri Jel\xc5\xa1ah, skupaj s tremi mlaj\xc5\xa1imi sestrami, Anico, Martino in Mileno. Za prvi poklic si je izbral klju\xc4\x8davni\xc4\x8darstvo in se v pisal na kovinarsko \xc5\xa1olo v Celju. Njegov prijatelj Fran\xc4\x8dek Kri\xc5\xbenik (tudi duhovnik) mu je za\xc4\x8del prigovarjati za duhovni\xc5\xa1ki poklic in po prvi zavrnitvi je kasneje Anton v njegovem predlogu prepoznal Jezusov klic. Z nekaj prijatelji je nato leta 1962 od\xc5\xa1el v semeni\xc5\xa1\xc4\x8de v Kri\xc5\xbeevce na Hrva\xc5\xa1kem, izobrazbo pa nadaljeval v Srednji verski gimnaziji v Pazinu, kjer je maturiral leta 1967. \xc5\xa0e isto leto je zatem od\xc5\xa1el na slu\xc5\xbeenje voja\xc5\xa1kega roka v Leskovac v Srbiji. Po letu in pol je jeseni leta 1968 od\xc5\xa1el v ljubljansko bogoslovje in za\xc4\x8del \xc5\xa1tudij na Teolo\xc5\xa1ki fakulteti v Ljubljani. Ma\xc5\xa1ni\xc5\xa1ko posve\xc4\x8denje mu je skupaj \xc5\xa1e z osmimi so\xc5\xa1olci podelil mariborski pomo\xc5\xbeni \xc5\xa1kof Vekoslav Grmi\xc4\x8d 29. junija 1972 v Celju._NEWLINE_Kot duhovnik je bil najprej eno leto duhovni pomo\xc4\x8dnik \xc5\xbdupnije \xc5\xbdalec. Zatem je bil tri leta kaplan v \xc5\xbdupniji Sv. Jurij ob \xc5\xa0\xc4\x8davnici in v tem \xc4\x8dasu nadaljeval s podiplomskem \xc5\xa1tudijem v Gradcu, kjer je magistriral. Nadaljnja \xc5\xa1tiri leta je kaplanoval v \xc5\xbdupniji Prebold. Leta 1980 je postal \xc5\xbeupnijski upravitelj in nato \xc5\xbeupnik \xc5\xbdupnije Dol pri Hrastniku, kjer je slu\xc5\xbeboval 10 let. Tu je veliko truda vlo\xc5\xbeil v obnavljanje \xc5\xbeupnijske cerkve, treh podru\xc5\xbenic in \xc5\xa1tevilnih kapelic. Leta 1990 je kot \xc5\xbeupnik prevzel \xc5\xbdupnijo Sv. Miklav\xc5\xbe ob Dravi. Tu je poleg pastoralnih dejavnosti ponovno deloval tudi kot ohranjevalec kulturne dedi\xc5\xa1\xc4\x8dine in poskrbel za celovito obnovo zunanj\xc5\xa1\xc4\x8dine in notranj\xc5\xa1\xc4\x8dine \xc5\xbeupnijske cerkve ter nabavo dveh zvonov. Po desetih letih mu je leta 2000 \xc5\xa1kof zaupal \xc5\xbdupnijo Pi\xc5\xa1ece. Ob pastoralnem delovanju je pustil dodaten pe\xc4\x8dat z mnogimi kulturnimi dogodki. Tako je leta 2004 organiziral tradicionalne Oro\xc5\xbenove dneve, posve\xc4\x8dene nekdanjemu kaplanu v Pi\xc5\xa1ecah in pesniku Valentinu Oro\xc5\xbenu. Poleg obnovitvenih del na podru\xc5\xbenicah je posebno skrb posvetil obnovi \xc5\xbeupni\xc5\xa1\xc4\x8da in kapele \xc5\xbdalostne Matere Bo\xc5\xbeje poleg cerkve ter ureditvi celotne okolice. V \xc5\xbeupnijski cerkvi je dal postaviti tudi nove klopi, izdelane v baro\xc4\x8dnem slogu._NEWLINE_Zaradi vse bolj napredujo\xc4\x8de bolezni se je leta 2011 upokojil in od takrat bival v Domu sv. Jo\xc5\xbeef v Celju. Posebej zadnja leta je bil v precej\xc5\xa1nji meri odvisen od bolni\xc5\xa1ke oskrbe in je bil na invalidskem vozi\xc4\x8dku. Zadnjo ma\xc5\xa1o je kot soma\xc5\xa1evalec daroval zjutraj na dan smrti v Cerkvi svetega Jo\xc5\xbeefa. Umrl je 24. februarja 2015. Pokopan je bil 26. februarja v \xc5\xa0marju pri Jel\xc5\xa1ah._NEWLINE_Anton Kolar je bil znan tudi kot velik ljubitelj letalstva. S tem konji\xc4\x8dkom se je ukvarjal \xc5\xbee od petnajstega leta naprej. Do leta 1992 je letel le z jadralnimi letali, po pridobitvi izpita pa je za\xc4\x8del leteti tudi z motornimi. Bil je edini \xc5\xbeupnik v Sloveniji, ki je imel izpit za motorno letalo.'